Diari Oficial de la Generalitat Valenciana


Sumari del DOGV 9888, del 09-07-2024 (2024/6334)

RESOLUCIÓ de 26 de juny de 2024, de la Direcció General de Producció Agrícola i Ramadera, per la qual s'admeten a tràmit les sol·licituds proposades per les comunitats de regants, jutjats d'aigües, sindicats de regs o altres entitats de regadiu i titulars d'explotacions ramaderes, en relació amb les mesures per a l'adaptació al risc d'inundació al Baix Segura, de la convocatòria 2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6334


Organisme emissor
:   Conselleria d'Agricultura, Ramaderia i Pesca

Tipus de document
:   Resolució

RESOLUCIÓ de 26 de juny de 2024, de la Direcció General de Producció Agrícola i Ramadera, per la qual s'admeten a tràmit les sol·licituds proposades per les comunitats de regants, jutjats d'aigües, sindicats de regs o altres entitats de regadiu i titulars d'explotacions ramaderes, en relació amb les mesures per a l'adaptació al risc d'inundació al Baix Segura, de la convocatòria 2023. [2024/6334]  
En el capítol III del títol VI de la Llei 5/2019, de 28 de febrer, d'estructures agràries de la Comunitat Valenciana, s'arrepleguen les disposicions generals i les mesures de foment que l'Administració autonòmica prestarà a les comunitats de regants i altres entitats de reg per al foment i ordenació de l'adequada utilització de l'aigua de reg.  
  
D'acord amb el resolc tretzé de la Resolució, de 20 desembre de 2023, de la Conselleria d'Agricultura, Ramaderia i Pesca, per la qual es convoquen les comunitats de regants, jutjats d'aigües, sindicats de regs o altres entitats de regadius i titulars d'explotacions ramaderes perquè formulen les seues propostes en relació amb mesures per a l'adaptació al risc d'inundació al Baix Segura, es deleguen les competències que es deriven d'esta convocatòria en la persona titular de la direcció general competent en matèria d'agricultura.  
  
La Resolució de 20 de desembre de 2023, de la Conselleria d'Agricultura, Ramaderia i Pesca (DOGV 9754, 28.12.2023), va convocar les comunitats de regants, jutjats d'aigües, sindicats de regs o altres entitats de regadius i titulars d'explotacions ramaderes perquè presentaren les seues sol·licituds d'ajuda, en el termini de tres mesos, a partir del 15 de gener de 2024.  
Finalitzat el termini i avaluades les sol·licituds presentades en este termini, s'ha establit la prelació entre estes per aplicació del barem acumulatiu descrit en l'apartat sext de l'annex I de la convocatòria (Resolució de 20.12.2023).  
Vista la puntuació obtinguda per cada una de les propostes i l'import global màxim establit en la Resolució 20 de desembre de 2023, de la Conselleria d'Agricultura, Ramaderia i Pesca, resolc:  
  
Primer  
L'admissió a tràmit de les sol·licituds relacionades en l'annex I d'esta resolució, les subvencions de les quals se satisfaran amb càrrec a la línia d'actuació S1434 Vega Renhace sector agrari»del capítol 7 del Programa Pressupostari 714M00 MRR Agricultura i Desenvolupament Rural. El criteri de desempat serà la data i hora de presentació telemàtica, d'acord amb l'apartat sèptim, número quatre, de l'annex I de la Resolució 20 de desembre.  
  
Segon  
Es crea una llista de reserva amb les sol·licituds incloses en l'annex II que complixen els requisits i ordenades d'acord amb la puntuació obtinguda per l'aplicació dels barems, però per a les quals no hi ha crèdit disponible. Estes últimes podran ser proposades per a ser subvencionades posteriorment en la mesura en què arribe el crèdit disponible, en cas de renúncia per part d'altres entitats de reg, en cas que els seus projectes no foren finalment aprovats o en cas d'augment del crèdit disponible per qualsevol altra causa.  
  
Tercer  
La direcció general competent en matèria d'agricultura, una vegada superat el tràmit de supervisió de projectes, a proposta del servei amb competències en regadius, verificarà la idoneïtat de les inversions proposades en el projecte tècnic i si estes són subvencionables, i dictarà una resolució que aprove el projecte i declare els projectes com a obres d'interés general de la Comunitat Valenciana, segons l'article 88 de la Llei 5/2019, de 28 de febrer, d'estructures agràries de la Comunitat Valenciana.  
Per a executar les obres declarades d'interés general de la Comunitat Valenciana i incloses en plans d'obres, estratègies o plans directors no calen llicències municipals d'obres, amb independència d'informar els municipis afectats de la situació, en virtut l'article 90.7 de la Llei 5/2019, de 28 de febrer, d'estructures agràries de la Comunitat Valenciana.  
  
Quart  
Una vegada la direcció general competent en matèria d'agricultura notifique a l'entitat beneficiària la resolució aprovatòria del projecte, esta iniciarà la tramitació per a contractar l'execució de les obres subvencionades sense perjuí de la posterior resolució de concessió de l'ajuda.  
Les entitats beneficiàries hauran de sol·licitar cinc ofertes d'empresaris que compten amb capacitat d'obrar, habilitació necessària per a realitzar les obres i no es troben en cap de les situacions de l'article 29.7 de la Llei general de subvencions.  
L'elecció entre les ofertes presentades es realitzarà d'acord amb criteris d'eficiència i economia, i haurà de justificar-se expressament l'elecció quan no recaiga en la proposta econòmica més avantatjosa. L'autorització de la proposta quedarà a criteri del servei gestor.  
Finalitzat este tràmit, l'entitat beneficiària presentarà davant del servei competent en matèria de regadius, un certificat de la persona que exercisca la secretaria amb el vistiplau de la persona que exercisca la presidència, en què s'indique el procediment d'adjudicació seguit, la justificació de la proposta d'adjudicació i el seu compliment respecte del que indica esta orde. S'hi adjuntaran les ofertes presentades, el llistat amb la puntuació obtinguda per totes estes basant-se en els criteris adoptats, el plec de contractació corresponent, així com l'esborrany del contracte a subscriure amb l'empresa contractista.  
  
Així mateix, juntament amb la documentació anterior i sobre la base del compliment del Pla de recuperació, transformació i resiliència, l'entitat beneficiària haurà de presentar:  
a) La declaració responsable del principi DSNH, que arreplega l'article 12.2, lletra d, i l'annex del Reial decret 786/22, de 27 setembre.  
  
b) La declaració d'absència de conflicte d'interés (DACI), que arreplega l'Orde HPF/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
A la vista de la documentació remesa, el servei competent en matèria de regadius autoritzarà la proposta de contracte o la rebutjarà de manera motivada, indicant els criteris a seguir per a realitzar una nova proposta.  
Les entitats beneficiàries disposaran d'un termini màxim de tres mesos, a comptar des de la data de notificació de la resolució aprovatòria del projecte, per a remetre a la Conselleria la documentació enumerada en els epígrafs anteriors.  
Rebuda la notificació per la qual s'aporta la documentació per part de les entitats beneficiàries, la direcció general competent en agricultura, a proposta del servei amb competència en regadius, resoldrà la concessió de l'ajuda d'acord amb el resolc quart de la convocatòria.  
  
  
Quint  
Realitzats els tràmits anteriors, les persones tècniques supervisores estendran acta fent constar que les obres ni s'han executat ni s'han iniciat. Sense esta acta no es podran iniciar les obres.  
Una vegada rebuda l'acta de no inici de les obres en el servei competent en matèria de regadius, es notificarà a l'entitat beneficiària de l'autorització per a l'inici d'estes, que hauran de començar en el termini màxim de dos mesos.  
Per al pagament de la subvenció haurà de justificar-se la realització de l'obra corresponent mitjançant l'aportació de les certificacions d'obra emeses per la direcció facultativa, amb les seues factures originals i els justificants del pagament d'estes, que hauran d'estar acompanyades d'informe favorable de la persona tècnica supervisora de l'Administració.  
S'acreditarà el pagament de la totalitat de cada factura mitjançant certificat bancari del càrrec en el compte de l'entitat beneficiària i el corresponent abonament en el compte de l'expedidor de la factura o bé la transferència bancària per l'import total d'esta factura. Es podrà justificar el pagament mitjançant altres documents que tinguen valor probatori equivalents als anteriors amb validesa en el tràfic jurídic mercantil. En este cas s'haurà d'aportar el contracte subscrit per les parts en el qual s'especifiquen les condicions d'este. La persona tècnica supervisora, designada a este efecte, supervisarà l'execució de l'obra i la seua congruència amb el projecte aprovat.  
Les certificacions d'obra hauran d'emetre's per la persona que exercisca la direcció de les obres, amb una periodicitat, almenys trimestral, excepte en casos degudament justificats i informats favorablement per la persona tècnica supervisora. Si es produïra un període d'inactivitat, la persona que exercisca la direcció d'obra haurà d'emetre certificat sobre este tema i remetre'l als serveis territorials de la Conselleria.  
  
Sext  
Les entitats beneficiàries hauran de senyalitzar les obres mitjançant cartells en què s'acredite l'existència i origen de les ajudes públiques per a les actuacions en execució. Els cartells respondran als criteris establits en el Manual d'identitat corporativa de la Generalitat Valenciana arreplegat en la seua pàgina web (https://presidencia.gva.es/va/web/promocion-institucional/manual/manual-corporatiu).  
  
Sèptim  
La Direcció General de Producció Agrícola i Ramadera d'esta conselleria dictarà les normes pertinents per a la millor aplicació de tot el que es disposa en la present resolució.  
Contra este acte administratiu podrà interposar-se, potestativament, en el termini d'un mes des de la seua publicació, un recurs de reposició davant de la Direcció General de Producció Agrícola i Ramadera, de conformitat amb els articles 112 i 124 de la Llei 39/2015 d'1 d'octubre, de procediment administratiu comú de les administracions públiques, o bé directament, en el termini de dos mesos des de la seua publicació, un recurs contenciós administratiu, d'acord amb el que establixen els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 26 de juny de 2024.- El director general de Producció Agrícola i Ramadera (p. d. R 20 desembre de 2023, DOGV 9754, 28.12.2023): Simón Martínez Ruiz.  
  
  
ANNEX I  
  
Línia Vega Renhace sector agrari  
Entitat Municipi Barem Registre d'entrada  
JZG PRV. Callosa Segura Callosa del Segura 100 10.04.2024 13.18  
CCRR San Isidro San Isidro 100 11.04.2024 12.35  
CCRR Jacarilla Jacarilla 100 12.04.2024 09.10  
JZG PRV. Orihuela Orihuela 100 15.04.2024 08.39  
SIND. GEN. San Fulgencio SAN Fulgencio 100 15.04.2024 09.52  
Marge Dreta Los Montesinos 75 11.04.2024 12.46  
CCRR NNRR El Progreso Elx 75 12.04.2024 14.52  
  
  
  
  
ANNEX II  
  
Línia Vega Renhace sector agrari  
Entitat Municipi Barem Registre d'entrada  
Marge Esquerra Elx 75 15.04.2024 18.35  
CCRR Daya Vieja Daya Vieja 25 14.04.2024 22.22